807/2019

Útdráttur

G var sakfelldur fyrir umferðarlagabrot með því að hafa ekið bifreið sviptur ökurétti og undir áhrifum fíkniefna. Þá var hann sakfelldur fyrir vopnalagabrot með því að hafa í tvígang, án þess að hafa skotvopnaleyfi og í síðara skiptið jafnframt verið undir áhrifum ávana og fíkniefna, haft skotvopn í vörslum sínum. Hann var auk þess sakfelldur í síðara skiptið fyrir hylmingu umrædds skotvopns með því að hafa haldið því með ólögmætum hætti frá lögmætum eiganda þess. Í samræmi við 1. mgr. 2. gr. almennra hegningarlaga nr. 19/1940 var með dómi Landsréttar meðal annars dæmt um umferðarlagabrot G eftir nýjum umferðarlögum nr. 77/2019 sem tóku gildi eftir að hinn áfrýjaði dómur féll. Þau brot sem G var sakfelldur fyrir framdi hann í október og nóvember 2017, fyrir uppsögu héraðsdóms í nóvember 2018, sem staðfestur var með dómi Landsréttar í nóvember 2019. Því var honum gerður hegningarauki, sbr. 78. gr. almennra hegningarlaga. Við ákvörðun refsingar var einnig höfð hliðsjón af 77. gr. sömu laga og sakaferils G. Refsing hans var ákveðin fangelsi í átta mánuði auk þess sem hann var sviptur ökurétti ævilangt.

Dómur Landsréttar

Mál þetta dæma landsréttardómararnir J-kk-nf S-kk-nf, J-kk-nf H-kk-nf og K-kvk-nf S-kvk-nf.

Málsmeðferð og dómkröfur aðila

1 Ríkissaksóknari skaut málinu til Landsréttar 25. nóvember 2019 í samræmi við yfirlýsingu ákærða um áfrýjun. Áfrýjað er dómi Héraðsdóms Suðurlands 21. nóvember 2019 í málinu nr. S188/2019.

2 Ákæruvaldið krefst staðfestingar hins áfrýjaða dóms.

3 Ákærði krefst sýknu af þeirri háttsemi sem honum er gefin að sök í I. lið ákæru en að öðru leyti krefst hann vægustu refsingar sem lög leyfa og að fangelsisrefsing verði bundin skilorði.

Niðurstaða

4 Fyrir héraðsdómi játaði ákærði vopnalagabrot sem honum er gefið að sök í II. lið ákæru og hylmingu og vopnalagabrot sem honum er gefið að sök í III. lið ákæru. Er sakfelling fyrir þessi brot hans ekki til endurskoðunar fyrir Landsrétti.

5 Með hinum áfrýjaða dómi var ákærði jafnframt sakfelldur samkvæmt I. lið ákæru fyrir brot gegn 1. mgr., sbr. 2. mgr. 45. gr. a og 1. mgr. 48. gr. þágildandi umferðarlaga nr. 50/1987, sbr. 1. mgr. 100. gr. sömu laga. Var ævilöng ökuréttarsvipting hans jafnframt áréttuð.

6 Hinn 1. janúar 2020, eftir uppkvaðningu hins áfrýjaða dóms, tóku gildi ný umferðarlög nr. 77/2019. Í samræmi við 1. mgr. 2. gr. almennra hegningarlaga nr. 19/1940 verður nú dæmt um háttsemi ákærða eftir hinum nýju umferðarlögum, bæði um refsinæmi verknaðar sem ákærða er gefinn að sök og um refsingu, þó þannig að ekki verður beitt þyngri refsingu en heimilt var á þeim tíma er brot var framið. Hið sama á við um refsikennd viðurlög samkvæmt þessari grunnreglu. Ákvæði 1. mgr., sbr. 2. mgr. 50. gr. núgildandi umferðarlaga er efnislega samhljóða 1. mgr., sbr. 2. mgr. 45. gr. a eldri umferðarlaga að því leyti sem hér skiptir máli en til þess er að líta að brot ákærða var staðreynt með mælingu í blóði hans. Brot ákærða gegn 1. mgr. 48. gr. þágildandi umferðarlaga er nú réttilega heimfært til 1. mgr. 58. gr. núgildandi umferðarlaga. Brot gegn þessum ákvæðum laganna varða sektum eða fangelsi samkvæmt 1. mgr. 95. gr. núgildandi umferðarlaga, sbr. 1. mgr. 100. gr. eldri umferðarlaga. Sambærileg ákvæði 101. og 102. gr. eldri umferðarlaga um sviptingu ökuréttar er nú að finna í 99. og 101. gr. umferðarlaga.

7 Að framangreindu gættu og með vísan til forsendna hins áfrýjaða dóms verður hann staðfestur.

8 Ákærði verður dæmdur til að greiða allan áfrýjunarkostnað málsins, þar með talin málsvarnarlaun verjanda síns fyrir Landsrétti, sem ákveðin verða að meðtöldum virðisaukaskatti eins og í dómsorði greinir.

Dómsorð:

Hinn áfrýjaði dómur skal vera óraskaður.

Ákærði, G-kk-nf A-kk-nf Á-kk-nf, greiði allan áfrýjunarkostnað málsins, samtals 279.958 krónur, þar með talin málsvarnarlaun skipaðs verjanda síns fyrir Landsrétti, V-kk-ef H-kk-ef V-kk-ef lögmanns, 250.000 krónur.